San Pablo (1771)

**San Pablo** oli Espanjan laivaston vuonna 1771 vesille laskettu San Pedro Apóstol -luokan kaksikantinen 70-tykkinen linjalaiva.

## Valmistus

Francisco Gautierin suunnittelema alus tilattiin 11. helmikuuta 1769 Ferrolista Reales Astilleros de Esteirolta, missä köli laskettiin 27. heinäkuuta 1769 telakkanumerolla 30. Se nimettiin 23. syyskuuta 1769. Alus laskettiin vesille 15. maaliskuuta 1771.

## Palvelus
Alus saapui 30. huhtikuuta 1772 Cádiziin. Toukokuussa 1773 se lähti Ferrolista *San Pedro de Alcántaran* ja *San Gabrielin* kanssa koelaivueen harjoitukseen päällikkönään Juan Tomaseo. Alus kuljetti 8. tammikuuta 1777 Ferrolista varusteita ja ampumatarvikkeita Cádiziin, missä se oli syyskuussa. Alus saapui 17. lokakuuta Cádiziin Kanariansaarilta, minne se oli saattanut joukkoja kuljettaneita rahtialuksia. Kesäkuussa 1779 alus osallistui Córdovan laivaston mukana 1. Englannin kanaalin sotaretkeen. Se oli marraskuussa 1780 Cádizissa Gibraltarin piirityksessä. Aluksen huolto Ferrolissa saatiin päätökseen tammikuussa 1781.

Kesäkuussa 1781 alus liittyi Córdovan laivastoon 2. Englannin kanaalin sotaretkelle. Alus lähti 24. syyskuuta 1781 Cádizista Borjan laivueen mukana kohdatakseen Havannasta saapuvan Moralesin laivueen merellä ja saattaakseen sen satamaan. Alus saattoi 2. tammikuuta 1782 Cádizista Córdovan laivaston mukana Borjan laivueen Havannaan. Alus lähti 11. maaliskuuta Cádizista amiraali Guichenin laivueen mukana partiomatkalle Madeiralle ja Puerto Ricoon, mistä se palasi 27. huhtikuuta yksin Cádiziin briteiltä vallattujen alusten kanssa. Heinäkuussa 1782 alus lähti Cádizista yhdistyneen ranskalais-espanjalaisen laivaston mukana 3. Englannin kanaalin sotaretkelle. Se palasi elokuussa Cádiziin. Alus vaurioitui 10. lokakuuta 1782 myrskyssä Algecirasin edustalla, joten se lähetettiin Málagaan. Alus saapui 15. marraskuuta 1782 Cádiziin Cartagenasta. Alus oli 1783 ja 1786 reservissä Cartagenassa.

Vuonna 1790 alus oli Cartagenassa Borjan laivueen mukana koelaivueen sotaharjoituksessa. Se saapui 29. toukokuuta 1790 fregatti *Santa Bárbaran* kanssa Cádiziin, missä se liitettiin Nootkan kriisissä Solanon laivastoon. Alus oli 1793 ja 1795 Cartagenassa reservissä.

Syyskuussa 1796 alus risteili Lángaran laivaston mukana Ranskan ja Italian rannikoilla Toulonin edustalla. Se lähti 2. helmikuuta 1797 Cartagenasta Córdovan laivaston mukana Cádiziin. Alus osallistui 14. helmikuuta Cabo de São Vicenten taisteluun, missä yhdeksän miehistönjäsentä haavoittui. Alus saapui 3. maaliskuuta Córdovan laivaston mukana Cádiziin. Seuraavana päivänä Britannian kuninkaallisen laivaston amiraali Jervisin laivasto saartoi *San Pablon* Cádiziin.

Alus lähti 6. helmikuuta 1798 Cádizista Mazarredon laivaston mukana ajamaan takaa satamaa saartaneita Britannian kuninkaallisen laivaston aluksia. Se lähti 12. toukokuuta 1799 Cádizista Mazarredon laivastossa kohdatakseen amiraali Bruixin laivastoon Välimerellä. Britannian kuninkaallinen laivasto saartoi vuosina 1799-1800 Brestissä ollutta laivastoa.

Alus lähti 14. joulukuuta 1801 Brestistä Haitille tukeakseen amiraali Villaret-Joeyeusen joukkoja. Se lähti 6. maaliskuuta 1802 Havannasta Cádiziin lastattuna aarteilla. Alus pysähtyi Puerto Ricossa, jonne se avusti myrskyssä pahoin vaurioituneen *Asían*. Alus saapui *Asían* kanssa aarteineen Cádiziin. Vuoden 1805 alus oli reservissä Cartagenassa.

Alus palautettiin 28. maaliskuuta 1805 annetulla kuninkaallisella määräyksellä palvelukseen. Lokakuussa 1805 se oli Cartagenassa Salcedon laivueessa. Alus saapui 5. toukokuuta 1811 Salcedon laivaston mukana Cádiziin, mistä se saattoi 30. kesäkuuta fregatti *Santa Lucían* kanssa 6&nbsp;000 sotilasta kuljettaneet alukset Almeríaan. Alus lähti 29. elokuuta 1811 Cádizista lastinaan kaksi miljoonaa realia Valenciassa oleville joukoille. Alus palasi 9. lokakuuta 1811 Cádiziin, mistä se kuljetti 2. kesäkuuta 1813 fregatti *Prueban*, korvetti *San Josén* ja neljän rahtialuksen kanssa joukkoja ja tarvikkeita piiritettyyn Montevideoon. Osasto saapui 2. syyskuuta 1813 Montevideoon, mistä ne poistuivat 18. marraskuuta. Alus joutui pysähtymään Azoreilla saatuaan vuodon. Toukokuussa 1814 alus palasi Cádiziin, missä se nimettiin uudelleen *Soberanoksi*. Alus siirrettiin 1817 reserviin La Carracassa.

### Soberano
Helmikuussa 1822 alus lähti Cádizista partiomatkalle Välimerelle. Lokakuussa 1822 se lähti Cartagenasta *Guerreron* ja sluuppi *Mahonesan* kanssa Cádiziin. Alus saapui marraskuussa Cádiziin, mistä se lähti 24. joulukuuta Kanariansaarille. Alus joutui kuitenkin palaamaan vuodon vuoksi satamaan korjattavaksi. Kesäkuussa 1823 alus oli Cádizissa Ranskan laivaston ja maajoukkojen saartamana. Se oli 1824-1826 Cádizissa liikuntakyvyttömänä. 

Alus saattoi 3. tammikuuta 1828 Cádizista *Héroen* ja fregatti *Restauracíonin* kanssa Havannaan tykkejä ja tarvikkeita kuljettaneita rahtialuksia. Saattue saapui 3. maaliskuuta Havannaan. Kesäkuussa alus lähti Havannasta *Guerreron*, fregatti *Iberian* ja prikisluuppi *Amalian* kanssa etsimään *Congreso-Mexicanoa* (aiemmin Espanjan laivaston *Asía*). Ne saattoivat 13. elokuuta Havannaan saattueen. Alus oli 1. joulukuuta Havannassa, mistä se kuljetti 6. heinäkuuta 1829 fregattien *Restauracíonin*, *Lealtadin* ja *Santa Casildan* sekä priki *Cautivon*, prikisluuppi *Amalían*, neljän sluupin ja pienempien alusten kanssa 4&nbsp;000 sotilasta Meksikoon. Joukot laskettiin maihin 27. heinäkuuta Punta Jerezissä lähellä Tampicoa. Alus palasi 22. elokuuta Havannaan, missä Juan José Lerena luovutti maa- ja merisähkeen. Alus lähti Ferroliin, missä se siirrettiin 29. heinäkuuta 1830 reserviin.

Lokakuussa 1832 alus palautettiin palvelukseen Portugalin sisällissodan vuoksi. Se lähti 1833 Ferrolista Vigoon, mistä se palasi 27. joulukuuta Ferroliin. Vuonna 1834 alus oli Ferrolissa erittäin huonokuntoisena. Alus kunnostettiin 1834 Ferrolissa, mistä se lähti vielä samana vuonna Havannaan korvaamaan *Héroe*. Alus saapui 1. kesäkuuta Havannaan. Alus palasi Havannasta Ferroliin, missä se siirrettiin reserviin 1838.

Vuonna 1840 alus oli Havannassa. Se lähti 13. huhtikuuta 1844 Cádizista Touloniin. Alus saapui 11. elokuuta Touloniin, mistä se lähti 9. syyskuuta. Alus vieraili Algecirasissa, Cartagenassa, Alicantessa ja Máhonissa, missä kuningatar Isabella II tutustui alukseen ja sen miehistöön, ennen kuin se saapui 28. syyskuuta Cádiziin. Alus lähti 14. marraskuuta 1845 Cádizista Havannaan, jossa se luovutettiin 23. joulukuuta Havannan laivasto-osastolle.

Alus lähti 19. tammikuuta 1846 Havannasta Santo Domingoon ja Puerto Ricoon, mutta joutui palaamaan vuodon vuoksi satamaan. Alus siirrettiin 23. tammikuuta korjattavaksi. Se lähti 8. huhtikuuta uudelleen matkaan. Alus saapui 27. huhtikuuta Puerto Ricon Aguadillaan. Se saapui 11. toukokuuta höyryalus *Congresson* hinaamana Guaricoon. Alus saapui 13. maaliskuuta 1847 La Guayran, Santa Martan ja Cartagena de Indiasin kautta Havannaan.

Heinäkuussa 1849 alus liitettiin Välimeren laivueeseen. Se lähti toukokuussa 1851 Cádizista koulutuspurjehdukselle korvettien *Venuksen* ja *Colónin* sekä priki *Voladorin* ja sluuppi *Cruzin* kanssa. Aluksen kotisatamana oli 1. tammikuuta 1852 Cádiz. Vuonna 1854 se kuljetti fregattien kanssa joukkoja Havannaan ja Puerto Ricoon. Alus lähti 28. elokuuta 1854 Havannasta Cádiziin mukanaan 200 merimiestä ja 300 sotilasta. Alus vaurioitui 6. syyskuuta Bermudan edustalla pahoin myrskyssä. Se ajautui 8. lokakuuta mastottomana maihin Guantánamolla kärsien pahoja vaurioita. Hylky hinattiin 16. lokakuuta Santiago de Cubaan, jonne seuraavana päivänä hylättiin. Lokakuussa 1855 hylky paloi. Se muutettiin sairaalaproomuksi, jolle palautettiin tammikuussa 1856 alkuperäinen nimi *San Pablo*. Alus oli 1858 luetteloissa Havannaan sijoitettuna proomuna.

## Lähteet
*

### Viitteet